ddrg/super_eurlex huggingface dataset:
SKRIFTLIG FORESPØRGSEL E-3667/00 af Jonas Sjöstedt (GUE/NGL) til Kommissionen. Euroens værdi i forhold til andre valutaer.



EF-Tidende nr. 136 E af 08/05/2001 s. 0237 - 0237



SKRIFTLIG FORESPØRGSEL E-3667/00 af Jonas Sjöstedt (GUE/NGL) til Kommissionen (27. november 2000) Om: Euroens værdi i forhold til andre valutaer Kan Kommissionen forelægge en liste over, hvilke af de internationale valutaer der er steget i værdi i forhold til euroen siden dennes indførelse den l. januar l999? Svar afgivet på Kommissionens vegne af Pedro Solbes Mira (13. december 2000) Et skema med de ønskede oplysninger sendes direkte til det ærede medlem og Parlamentets generalsekretariat.
SKRIFTLIG FORESPØRGSEL E-1909/00

af María Izquierdo Rojo (PSE) til Kommissionen

(16. juni 2000)

Om: Tildeling af midler fra EU-støtterammen til forbedring af det sekundære vejnet i Granada

Den Europæiske Fond for Regionaludviklings formål er at udligne de regionale skævheder og mindske forskellene i regional udvikling. Det fremgår af forordningens artikel 2, at dets anvendelsesområde er mldr at skabe nyt liv i landdistrikterne (mldr) og bringe dem ud af deres isolation, eller investeringer i infrastrukturer, hvis modernisering eller tilpasning er en forudsætning for igangsætning eller udvikling af jobskabende økonomiske aktiviteter, herunder infrastrukturforbindelser, som danner grundlag for udviklingen af disse aktiviteter, eller, som der fastsættes efterfølgende, etablering af infrastrukturer i et omfang, der passer til lokaludviklingen og beskæftigelsen. Kan Kommissionen på den baggrund oplyse, om de forslag, den spanske regering har forelagt inden for rammerne af gennemførelsen af strukturfondene for perioden 2000-2006, omfatter projekter vedrørende det sekundære vejnet i henhold til denne bestemmelse?

Hvilken støtte vil der i givet fald blive ydet via EU-støtterammen til forbedring af det sekundære vejnet i Granada?

Svar afgivet på Kommissionens vegne af Michel Barnier

(17. juli 2000)

Kommissionen er i partnerskab med de spanske myndigheder ved at færdiggøre EF-støtterammen 2000-2006 for mål 1-regionerne i Spanien. De spanske myndigheder har i den sammenhæng foreslået en høj prioritering af hovedtransportnettene, herunder for vejtransportens vedkommende. Det sekundære vejnets situation er imidlertid ikke et af de strategiske spørgsmål, der drøftes i forbindelse med støtterammen. Det skal snarere behandles på regionalt plan inden for de regionale operationelle programmer, som der om kort tid indledes forhandlinger om. Det er derfor på nuværende stadium ikke muligt at sige, hvor stor en strukturfondsstøtte der vil blive tildelt det sekundære vejnet i en given region eller provins.
SKRIFTLIG FORESPØRGSEL E-3463/00

af Laura González Álvarez (GUE/NGL) til Kommissionen

(8. november 2000)

Om: Koncentration af metaller i floden Guadalquivir, Andalusien, Spanien

To år efter udledningen af giftstoffer fra Aznalcollar-minen viser en rapport, som er udarbejdet af Universidad Central i Barcelona og offentliggjort af miljøorganisationen Ecologistas en Acción, en høj koncentration af metaller såvel i floden Guadalquivir som i det omliggende område, som langt overskrider de grænseværdier, som fællesskabsretten tillader.

Har Kommissionen kendskab til denne rapport?

Mener Kommissionen ikke, at de spanske myndigheder i denne situation omgående bør træffe forholdsregler for at sikre folkesundheden, bevarelsen af flodmundingens økosystem og mulighederne for økonomisk og turistmæssig udvikling af området?

Svar afgivet på Kommissionens vegne af Margot Wallström

(15. december 2000)

Kommissionen kender intet til den omtalte rapport, der er offentliggjort af Universidad Central i Barcelona vedrørende metalkoncentrationen i floden Guadalquivir i Andalusien.

Kommissionen vil gerne tage indholdet af denne rapport til efterretning for at kunne afgøre, hvorvidt den gældende fællesskabsret er blevet fuldstændig overholdt i det foreliggende tilfælde.

Kommissionen er klar over de forholdsregler, der er truffet af de spanske myndigheder for at begrænse og råde bod på de skader, der er forvoldt ved ulykken omkring Aznalcollar-minen, for at beskytte Doñana-nationalparken.
SKRIFTLIG FORESPØRGSEL E-2591/00

af Isidoro Sánchez García (ELDR) til Rådet

(1. september 2000)

Om: Rådets officielle mandat til Kommissionen for at løse banankonflikten under hensyntagen til beliggenheden i den yderste periferi

I de drøftelser, der er indledt i landbrugs- og handelssektoren i anledning af reformen af den fælles markedsordning for bananer, tales der om forskellige løsninger, som ud fra et handelsmæssigt synspunkt kan efterkomme de afgørelser, der er truffet af WTO's tvistbilæggelsesorgan, og hvor der arbejdes med en kombination af kvoter og tariffer.

Hvilket officielt mandat har Rådet givet Kommissionen til at forhandle og eventuelt løse den handelskonflikt med nogle bananproducerende tredjelande, som importordningen for bananer til Fællesskabets marked har givet anledning til? Og er der taget hensyn til, at Fællesskabets bananproducerende regioner er beliggende i den yderste periferi og omfattet af EF-traktatens artikel 299, stk. 2?

Svar

(9. november 2000)

Rådet har ikke tildelt Kommissionen noget officielt forhandlingsmandat i forbindelse med bananstriden.

Det skal dog bemærkes, at Rådet siden foråret 1999 gentagne gange har opfordret Kommissionen til at føre konsultationer med alle berørte parter med henblik på at finde en løsning på denne strid.

Rådet noterede sig på samlingen den 10. juli 2000 en rapport fra Kommissionen om de konsultationer, den har ført med henblik på løsning af bananstriden, og opfordrede den til at undersøge muligheden for at forvalte markedet ved hjælp af en kvoteordning baseret på først til mølle-princippet. Det anmodede Kommissionen om i forlængelse af sine demarcher at aflægge rapport om de mulige løsninger, herunder toldløsningen og dens konsekvenser. På grundlag af denne rapport vil Rådet tage endelig stilling.

I den forbindelse understregede Rådet sit ønske om hurtigst muligt at få bilagt denne strid under hensyntagen til bl.a. EF-producenternes interesser.
SKRIFTLIG FORESPØRGSEL E-2930/00

af Marco Cappato (TDI) til Kommissionen

(19. september 2000)

Om: De cubanske myndigheders hindringer for et italiensk-cubansk ægtepars genforening og udvandring

En italiensk statsborger, Enrico Orlandini, giftede sig i 1999 med en cubansk statsborger, Yaima Prado Gattorno. Ikke så snart havde sidstnævnte anmodet de cubanske myndigheder om pas for at kunne udvandre med sin mand, før disse eksekverede en dom for omgang med udlændinge, som var afsagt i forvejen og indtil daværende tidspunkt var udsat. I mellemtiden blev manden nægtet enhver kontakt med hustruen, også under trussel om skærpelse af straffen i tilfælde af fremtidige forsøg i så henseende.

Agter Kommissionen at gribe ind i det specifikke tilfælde og generelt at rejse spørgsmålet om afskaffelse af lovovertrædelsen omgang med udlændinge inden for forbindelserne med den cubanske regering?

Svar afgivet på Kommissionens vegne af Poul Nielson

(13. oktober 2000)

Kommissionen følger nøje menneskeretsforholdene i landet ved (gennem sin delegation i Mexico) at deltage i arbejdsgruppen for menneskerettigheder i Havana. Denne gruppe, der er blevet nedsat på Rådets anmodning og består af repræsentanter for medlemsstaterne, overvåger menneskeretsforholdene og mødes med de cubanske myndigheder og menneskeretsgrupperne på øen.

Kommissionen er ikke bekendt med det specifikke tilfælde, det ærede medlem nævner, men vil forelægge det for arbejdsgruppen for menneskerettigheder ved første lejlighed.
SKRIFTLIG FORESPØRGSEL P-3309/00 af Esko Seppänen (GUE/NGL) til Kommissionen. Vederlag til de tre vismænd i sagen om Østrig.



EF-Tidende nr. 151 E af 22/05/2001 s. 0130 - 0130



SKRIFTLIG FORESPØRGSEL P-3309/00 af Esko Seppänen (GUE/NGL) til Kommissionen (17. oktober 2000) Om: Vederlag til de tre vismænd i sagen om Østrig EU-institutionerne udnævnte en gruppe på tre vismænd med henblik på at undersøge muligheden for at ophæve sanktionerne mod Østrig. Som resultat af gruppens undersøgelse kunne sanktionerne ophæves. Hvilken institution betaler vederlaget til de pågældende vismænd og hvor stort er vederlaget? Svar afgivet på Kommissionens vegne af Romano Prodi (29. november 2000) Kommissionen har ikke betalt det omtalte vederlag. Den opfordrer det ærede medlem til at rette forespørgslen til Rådet.
SKRIFTLIG FORESPØRGSEL P-2960/00

af Carlos Bautista Ojeda (Verts/ALE) til Kommissionen

(12. september 2000)

Om: Variationer i priserne på brændstoffer i Europa

Tager Kommissionen hensyn til variationerne i priserne på brændstoffer, når den fastsætter støtten til de europæiske landmænd?

Betragter Kommissionen prisen på brændstoffer som en faktor, der indvirker på den endelige fremstillingspris for landbrugs- og fiskerivarer?

Hvordan påvirker prisen på dieselolie i bekræftende fald den tildelte støtte? Hvilken beregningsmetode anvendes der?

Agter Kommissionen i benægtende fald at tage hensyn til den nævnte faktor ved de forestående ændringer af de fælles markedsordninger?

Svar afgivet på Kommissionens vegne af Franz Fischler

(4. oktober 2000)

Rådet kan på forslag fra Kommissionen ændre størrelsen af den direkte støtte, der udbetales til EF-producenterne. Støttebeløbet blev senest fastsat inden for rammerne af Berlin-aftalerne om Agenda 2000, og Europa-Parlamentet spillede som fastsat i traktaterne en væsentlig rolle i disse forhandlinger.

Kommissionen er fuldt ud klar over, at brændstofpriserne har stor betydning for de endelige produktionsomkostninger for landbrugs- og fiskerivarer.

Kommissionen finder ikke, at de nuværende brændstofpriser retfærdiggør en genforhandling af Berlin-aftalerne og dermed en forhøjelse af den direkte støtte. Den følger med interesse de drøftelser, der finder sted i en lang række medlemsstater, og den vil sørge for, at de aftaler, der eventuelt bliver indgået, er i overensstemmelse med EF-lovgivningen.

Udviklingen i producenternes indkomster har altid været et af de kriterier, som Kommissionen har benyttet ved udarbejdelsen af sine forslag. I den udstrækning der er tale om et strukturelt og ikke et konjunkturbestemt fænomen, er brændstofprisstigningen et af de elementer, der skal tages hensyn til.
SKRIFTLIG FORESPØRGSEL E-2521/00

af Glyn Ford (PSE) til Kommissionen

(2. august 2000)

Om: Broafgifter og investeringer

Er Kommissionen klar over, at den lokale befolkning i en række områder er overbevist om, at visse broafgifter har en yderst negativ indflydelse på investeringsniveauet? For eksempel synes de broafgifter, der opkræves for brug af Tamar-broen, at afskrække firmaer fra at investere i Saltash-området, som er omfattet af mål 1, på grund af de anslåede årlige omkostninger på £300 pr. person for at benytte broen. Tilsvarende er investeringsniveauet i det sydlige Gloucestershire på London-siden af Severn-broen meget højt, hvorimod mange områder i Forest of Dean lige på den anden side af Severn-broen, som er omfattet af mål 2, er konfronteret med en uoverstigelig investeringsbarriere i form af en årlig broafgift på mere end 1 000 £ pr. person.

Er Kommissionen villig til at genemføre en undersøgelse for at fastslå, om disse bekymringer er berettigede?

Svar afgivet på Kommissionens vegne af Loyola de Palacio

(26. september 2000)

Artikel 7 i Europa-Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer(1) indeholder rammerne for, hvordan medlemsstaterne kan opkræve brugsafgifter for tunge godskøretøjer. Hvis en national, regional eller lokal myndighed beslutter at indføre en afgift for tunge godskøretøjer, skal afgiften være i overensstemmelse med direktivets krav. I henhold til subsidiaritetsprincippet fastsætter disse myndigheder også afgiftssatsen for andre køretøjstyper under forudsætning af, at afgiften ikke er uforholdsmæssig stor (den skal stå i forhold til omkostningerne ved infrastrukturen) eller diskriminerende.

(1) EFT L 187 af 20.7.1999.
SKRIFTLIG FORESPØRGSEL E-2123/00

af Camilo Nogueira Román (Verts/ALE) til Kommissionen

(30. juni 2000)

Om: Krænkelse af principperne om lighed, offentlighed og ikke-forskelsbehandling ved ansættelse af personer til den kommunale hurtige indsatsgruppe i Mondariz (Pontevedra, Galicien), der samfinansieres af Den Europæiske Socialfond

Inden for rammerne af Den Europæiske Socialfonds program for regionalt og lokalt samarbejde, der har til formål at opstille samfinansierede programmer med henblik på fremme af beskæftigelsen på dette område, har den galiciske lokalregering Xunta de Galicia's ministerium for beskæftigelsesfremme samt for befordring af familie, kvinder og unge godkendt et samarbejdsprogram med arbejdsmarkedets parter, ifølge hvilket der blev oprettet kommunale hurtige indsatsgrupper (GMIR).

Som led i dette samarbejde indgik byrådet i Mondariz (Pontevedra, Galicien) en samarbejdsaftale med Xunta de Galicia om ansættelse af 12 medarbejdere i GMIR. Bekendtgørelsen af dette stillingsopslag i 1997, 1998 og 1999 opfyldte ikke mindstekravene for offentlighed og lighed, og byrådet i Mondariz kunne fastsætte ansættelsesvilkår, som var helt anderledes end dem, der var fastsat af Xunta de Galicia's regionalregering. Det var meget mistænkeligt, at de 12 medarbejdere, der blev ansat, var registreret i det nationale beskæftigelsesinstitut (Instituto Nacional de Empleo) som specialister i kommunale hurtige indsatsgrupper, en kvalifikation, der var ukendt for de fleste ansøgere, men som var en betingelse for at få ansættelse. Disse ansættelseskriterier er i strid med de retningslinjer, der blev fastlagt på Det Europæiske Råds ekstraordinære møde om beskæftigelse i Luxembourg i november 1997, hvorefter der skal føres en politik med lige muligheder inden for alle arbejdsområder (også ved udvælgelse af, hvilke virksomheder der skal modtage bidrag fra de europæiske fonde). Desuden er ansættelsen af disse medarbejdere som hidtil alle har været mænd også i modstrid med princippet om ikke-forskelsbehandling på grund af køn.

Kommissionen bør sørge for overholdelse af de krav, der er fastsat for tildeling af midler fra Den Europæiske Socialfond. Vil Kommissionen anmode Xunta de Galicia om en forklaring på den manglende kontrol og på de vilkårlige kriterier, som byrådet i Mondariz' anvendte ved sin ansættelsesprocedure?

Svar afgivet på Kommissionen vegne af Anna Diamantopoulou

(27. juli 2000)

Det spørgsmål, det ærede medlem bringer frem, vedrører forvaltning af projekter, der samfinansieres af Den Europæiske Socialfond (ESF). I henhold til Fællesskabets regelsæt og i overensstemmelse med subsidiaritetsprincippet har medlemsstaterne ansvar for forvaltning af projekter.

Kommissionen har ikke for indeværende tilstrækkelige oplysninger til at kunne afgive et svar. Den anmoder om de nødvendige oplysninger fra de spanske myndigheder, som vil blive tilstillet det ærede medlem, så snart Kommissionen har modtaget dem.
SKRIFTLIG FORESPØRGSEL E-2492/00

af Raffaele Costa (PPE-DE) til Kommissionen

(24. juli 2000)

Om: EU-støtte til forbindelsesnettet mellem Frankrig og Piemonte

Vejforbindelsen eller rettere motorvejsforbindelsen mellem Sydfrankrig og det sydlige Piemonte var ifølge planen omfattet af det transeuropæiske net, som Den Europæiske Union gennem flere år skulle have ydet støtte til.

Hvad forhindrer Den Europæiske Union i at yde støtte til nævnte forbindelse?

Svar afgivet på Kommissionens vegne af Loyola de Palacio

(14. september 2000)

Projektet til en motortrafikvej mellem Nice (F) og Cuneo (I) er medtaget som projekt af fælles interesse på kortene til Europa-Parlamentets og Rådets direktiv 1692/96/EF af 23. juli 1996 om de fælles retningslinjer for udviklingen af det transeuropæiske transportnet (TEN-T)(1).

Projekter af fælles interesse kan opnå finansiel fællesskabsstøtte på 50 % af de samlede omkostninger for undersøgelsernes vedkommende og 10 % for byggearbejdets vedkommende, dog udelukkende på forslag af medlemsstaterne og efter at være blevet godkendt af komiteen for finansiel TEN-T-støtte.

Kommissionen har finansieret en miljøundersøgelse af denne hovedfærdselsåre over TEN-T-budgettet for 1993 (220 000). Siden da har de to medlemsstater ikke indgivet andre støtteanmodninger.

(1) EFT L 228 af 9.9.1996.
SKRIFTLIG FORESPØRGSEL E-2434/00

af Michel Hansenne (PPE-DE) til Kommissionen

(18. juli 2000)

Om: Merværdiafgift forarbejdning

Når en virksomhed, der er etableret i medlemsstat A, afsender goder til medlemsstat B med henblik på at lade disse forarbejde af en uafhængig virksomhed, og når disse goder efter forarbejdningen afsendes direkte til en køber, der er etableret i medlemsstat C, for den virksomheds regning, der er etableret i medlemsstat A,

- skal den virksomhed, der er etableret i medlemsstat A, da i henhold til sjette momsdirektiv tage hensyn til momsen i medlemsstat B?

- Findes der i bekræftende fald forenklede regler til at undgå at den virksomhed, der er etableret i medlemsstat A, skal tage hensyn til momsen i medlemsstat B? Skal der sondres mellem, om forarbejdningsvirksomheden fakturerer forarbejdningen til den virksomhed, der er etableret i medlemsstat A, eller til dennes endelige aftager, der er etableret i medlemsstat C?

- Hvis disse forenklede regler eksisterer, hvor er de da blevet offentliggjort? Er de vedtaget af samtlige medlemsstater?

- Hvis Kommissionen ikke har offentliggjort disse eventuelle forenklede regler, hvorfor da ikke?

Svar afgivet på Kommissionens vegne af Frederik Bolkestein

(7. september 2000)

Kommissionen konstaterer, at denne forespørgsel er identisk med det ærede medlems skriftlige forespørgsel E-1680/00.

Kommissionen henviser derfor det ærede medlem til det svar, der allerede er afgivet på denne forespørgsel(1).

(1) Se side 99.
SKRIFTLIG FORESPØRGSEL E-2345/00

af Olivier Dupuis (TDI) til Kommissionen

(13. juli 2000)

Om: Taiwans optagelse i WTO

Republikken Kina (Taiwan) er et strålende regionalt eksempel dels på styrkelse af demokratiet og de retsstatslige forhold dels med hensyn til økonomisk udvikling, men landet venter stadig på at blive optaget i WTO.

Hvilke oplysninger ligger Kommissionen inde med med hensyn til de multilaterale forhandlinger om Taiwans optagelse i WTO? Hvor langt er man kommet i de bilaterale forhandlinger mellem Taiwan og EU? Hvilke garantier kan Kommissionen give for, at Folkerepublikken Kinas nært forestående optagelse i WTO hverken vil forsinke eller forhindre Taiwans optagelse i WTO?

Svar afgivet på Kommissionens vegne af Pascal Lamy

(7. september 2000)

Den arbejdsgruppe under Verdenshandelsorganisationen (WTO), der beskæftiger sig med Taiwans optagelse, mødtes for sidste gang den 30. juli 1999. Formanden for arbejdsgruppen konkluderede, at alle væsentlige spørgsmål var blevet løst. WTO's sekretariat har distribueret en konsolideret version af arbejdsgruppens rapport, således at medlemmerne af WTO kan foretage det nødvendige verificeringsarbejde. Den 29. januar 2000 gav Kommissionen WTO meddelelse om, at den havde tilendebragt verifikationsprocessen.

I praksis er tiltrædelsesforhandlingerne afsluttet. De af Taiwan indgåede handelsmæssige forpligtelser er yderst omfattende, både på området for varer og på området for tjenesteydelser. Fællesskabet er også meget tilfreds med de særdeles positive bilaterale forhandlingsresultater med Taiwan. Taiwan har indgået en række forpligtelser, der er en del mere vidtgående end mindstebetingelserne for optagelse i WTO.

I forbindelse med processen omkring optagelsen i WTO har Taiwan og Kommissionen også haft forhandlinger om en bilateral aftale om markedsadgang. Denne aftale blev indgået i oktober 1998 og forelagt WTO. I tilknytning til Taiwans optagelse vil de pågældende toldindrømmelser komme til at gælde multilateralt.

Fællesskabet er altid gået kraftigt ind for Taiwans optagelse i WTO så hurtigt som muligt. Dog har visse politiske overvejelser spillet en vigtig rolle, hvad der stadigvæk er tilfældet.

Nu, hvor Kina ligeledes står for at blive optaget i WTO, er Taiwans optagelse rykket nærmere end nogensinde før. Kommissionen forventer, at WTO's arbejdsgruppe snart godkender rapporten.

Dog mangler man endnu at løse de proceduremæssige spørgsmål i forbindelse med tiltrædelsesakten. Det er planen, at optagelsen af de to kinesiske stater sker umiddelbart efter hinanden på et og samme møde i WTO's Almindelige Råd.

Under alle omstændigheder er Kommissionen sikker på, at eftersom optagelsen i WTO ikke rejser nogen spørgsmål om national suverænitet, vil Taiwans optagelse i WTO kunne ske på en ukompliceret måde.
SKRIFTLIG FORESPØRGSEL E-1399/00

af Phillip Whitehead (PSE) til Kommissionen

(4. maj 2000)

Om: Certifikat for lægemiddelprodukter

Kan principperne for frihandel forenes med tanken om eksklusive distributionsrettigheder, som er en indirekte virkning af certifikatet for lægemiddelprodukter, især med hensyn til leverancer af vigtig medicin til udviklingslandene?

Svar afgivet på Kommissionens vegne af Erkki Liikanen

(16. juni 2000)

De eksportcertifikater (certificate of pharmaceutical products), der udfærdiges af de enkelte medlemsstaters myndigheder eller fællesskabsmyndighederne, er baseret på den model, der er opstillet af Verdenssundhedsorganisationen (WHO).

Deres væsentligste sigte er at attestere, at det lægemiddel, som der anmodes om dette certifikat for, rent faktisk har opnået en tilladelse til at forhandles, og at denne tilladelse er givet af myndighederne i eksportlandet.

Deres vigtigste målsætning hænger således sammen med, om der er givet tilladelse til markedsføring eller ej via distributionsnettet eller adgang til lægemiddelmarkedet. Heraf følger for så vidt ikke nogen ret til eneforhandling. Certifikatet udgør en garanti og letter adgangen for lægemidlerne i de importørlande, der er udviklingslande.
SKRIFTLIG FORESPØRGSEL P-1167/00

af Nirj Deva (PPE-DE) til Rådet

(6. april 2000)

Om: Kønsspecifik finansiering over budgettet

Under henvisning til EF-traktatens artikel 13, ifølge hvilken Rådet kan træffe hensigtsmæssige foranstaltninger til at bekæmpe forskelsbehandling på grund af kønmldr, og fælles holdning (EF) nr. 13/2000(1), fastlagt den 16. december 1999, hvor det i artikel 3, stk. 3, bl.a. hedder, at der,

ved udvælgelse, forberedelse, gennemførelse og evaluering af aktiviteter især skal lægges vægt på de kønsspecifikke roller, kvinder/piger og mænd/drenge kan spille i forbindelse med bæredygtig udvikling og udnyttelse af naturressourcerne, herunder hvilke kundskaber og perspektiver samt hvilken hjælp de kan bidrage med.

bedes Rådet gøre rede for, hvordan den fælles holdning falder ind under traktatforpligtelsen?

(1) EFT C 64 af 6.3.2000, s. 47.

Svar

(10. oktober 2000)

Rådet mener ikke, at det bør udtale sig i en sag, hvor beslutningsproceduren endnu ikke er afsluttet.
SKRIFTLIG FORESPØRGSEL E-2723/00

af Christopher Huhne (ELDR) til Kommissionen

(1. september 2000)

Om: Arbejdsstyrken inden for landbruget

Kan Kommissionen oplyse, hvor mange mennesker der har været beskæftiget inden for landbruget i hver enkelt medlemsstat hvert år i de seneste ti år, og hvilken andel af den samlede arbejdsstyrke disse tal repræsenterer i hvert enkelt tilfælde?

Samlet svar afgivet på Kommissionens vegne af Franz Fischler på skriftlige forespørgsler E-2723/00, E-2724/00, E-2725/00, E-2726/00 og E-2728/00

(14. september 2000)

Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.